Järkyttävää ajattelemattomuutta: Tuhdissa humalassa ollut mies ajoi lasten päälle ja pakeni paikalta

Mieskuljettaja puhalsi yli kahden promillen lukemat.

Surullisia piirteitä saanut tapaus sattui Haukiputaalla, joka kuuluu kuntaliitosten myötä nykyään Ouluun.

Liikenneonnettomuus tapahtui tarkalleen ottaen Haukiputaan Martinniemessä torstai-illalla kello viiden jälkeen.

Poliisi epäilee, että henkilöautoa kuljettanut ”keski-ikäinen” mies törmäsi autollaan 5-vuotiaaseen lapseen sekä lastenrattaisiin, jossa oli tapahtumahetkellä 1-vuotias lapsi. Lastenrattaat olivat tapahtumien aikaan paikoillaan piha-alueella ja vanhemmat olivat lähettyvillä.

– Auto oli yllättäen kääntynyt piha-alueelle, minkä jälkeen se oli osunut lastenrattaisiin, komisario Eeva Törmänen sanoo Oulun poliisista Ilta-Sanomille.

Vauvalle ei käynyt onnettomuudessa mitenkään, ainoastaan lastenrattaiden rengas vääntyi. Sen sijaan 5-vuotias lapsi kaatui maahan, ja hän loukkasi kättään. Poliisin saamien ensimmäisten tietojen mukaan lapsen vammat olivat ”lieviä”. Törmäsen mukaan tilanteessa oli hyvää tuuria, ettei pahemmin käynyt.

Onnettomuuden aiheuttanut kuljettaja poistui tapahtumapaikalta, mutta poliisi sai hänet ”lähistöltä” kiinni.

– Poliisipartio oli suhteellisen nopeasti paikalla. Silminnäkijät näyttivät, minne kuljettaja meni, Törmänen toteaa.

Poliisi puhallutti miehen, ja hän puhalsi 2,05 promillen lukemat.

Poliisi epäilee miestä törkeästä rattijuopumuksesta, törkeästä liikenneturvallisuuden vaarantamisesta, kulkuneuvon kuljettamisesta oikeudetta ja ajoneuvorikkomuksesta. Miehellä ei ollut voimassa olevaa ajokorttia, minkä lisäksi hänen kuljettamansa ajoneuvo oli käyttökiellossa, koska sitä ei oltu katsastettu.